VÁNDORLÓ KOMÉDIÁSOK

Képzeld el, hogy egy Magyarországon vándorló cirkusz igazgatója vagy! Meg kell tervezned a következő évi turnét úgy, hogy májustól októberig, hat hónap alatt elegendő bevételetek legyen egész évre.

Először is, írd össze, hogy hányan dolgoznak a cirkuszban! Ne felejtsd el a jegyszedőket, a takarítókat, az állatgondozókat sem! Kinek mennyi a fizetése? Számold ki, mennyi pénzbe kerül egy évben, hogy mindenkinek meglegyen a fizetése!

Hány állata van a cirkuszodnak? Mit esznek? Mennyibe kerül az ellátásuk naponta? Számolj! Mennyibe kerül az állatok ellátása egy évben? Ne feledkezz meg az állatorvos díjáról sem, a gyógyszerekről sem, mert bármikor megbetegedhet egy állat!

A cirkuszod 3 nagy kamionnal utazik, egy kamion 100 km megtételéhez 20 liter benzint fogyaszt. Nézz utána, körülbelül mennyi a benzin ára! Számold ki, mennyibe kerül a vándorlás útiköltsége. Arra is gondolj, hogy gyakran elromlik valami, autószerelőre is kell költened!

Hány néző fér be a cirkuszodba? Mennyibe kerül egy jegy? Adsz kedvezményt gyerekeknek, nyugdíjasoknak, családoknak? Egy előadásból mennyi bevételed van?

Számold ki, hány telt házas előadást kell tartanod, hogy elegendő pénzed legyen egész évre!

Gondolj arra is, hogy ha nem költesz reklámra, nem lesz telt ház, és kevesebb a jegybevétel!

Tervezd meg az útvonalat Magyarországon! Gondolj arra is, hogy inkább nagyobb településeken állj meg, ahol elég nézőt találsz. Nagyvárosokban tarthatsz több előadást is, ha megéri. Takarékoskodj a benzinnel!